dagdrøm
Store norske leksikon,Psykologi,Kognitiv psykologi
Dagdrøm er fantasivirksomhet i våken tilstand. Personens oppmerksomhet overfor den ytre situasjonen reduseres til fordel for økt, av og til altoppslukende oppmerksomhet mot egne tanker og følelser. Dagdrømmer omhandler ofte dagliglivets problemer og uoppfylte, og til dels ubevisste, ønsker og behov, og kan ha flere viktige funksjoner: Tenkning ved dagdrøm kan være mer kreativ og mindre bundet enn tenkning under full bevisst kontroll, og dagdrøm kan tjene som en avslapningsform fra monotone og krevende oppgaver. Hos barn er dagdrømmer vanligere enn hos voksne.
Noen voksne kan ha lengre og mer detaljerte dagdrømmer enn normalt, men dette betraktes som et problem først når personen ikke lenger har full bevisst kontroll over dagdrømmene og har vansker med å skille fantasi fra virkelighet. Da kan tids- og stedsoppfattelse minskes, noe som leder til at mennesker som lider under dette gir inntrykk av å være forvirret når de blir tilsnakket. I så tilfelle kan dagdrømming være en avvergereaksjon. Denne situasjonen utvikler seg ofte hos barn dersom de får for liten anledning til å avreagere følelsene sine på naturlig måte. Les mer i Store norske leksikon drøm søvn fantasi tenkning Eksterne lenker Om dagdrømming hos forskning.no